ବନ୍ଦ ପଡିଛି ଫୁରଲିଝରଣ, ପର୍ଯ୍ୟଟକ ନିରାଶ\nଭବାନୀପାଟଣା,୪।୧(ସ୍ବ.ପ୍ର.)-ଓଡିଶାକୁ ପର୍ଯ୍ୟଟକମାନଙ୍କ ଆଗମନର ବୃଦ୍ଧି ପାଇଁ ରାଜ୍ୟ ସରକାର ଜୋର ସୋରରେ ପ୍ରଚାର ପ୍ରସାର କରୁଛନ୍ତି। ହେଲେ ସରକାରୀ ବାବୁମାନଙ୍କ ଖାମଖିଆଲି ମନୋଭାବ ଯୋଗୁ ପର୍ଯ୍ୟଟକଙ୍କ ଆଗମନରେ ବାଧା ସୃଷ୍ଟି ହେଉଥିବା ପରି ମନେ ହୁଏ।\nବନ୍ଦ ପଡିଛି ଫୁରଲିଝରଣ, ପର୍ଯ୍ୟଟକ ନିରାଶ January 4th, 08:08 AM January 4th, 10:06 AM\nଭବାନୀପାଟଣା,୪।୧(ସ୍ବ.ପ୍ର.)-ଓଡିଶାକୁ ପର୍ଯ୍ୟଟକମାନଙ୍କ ଆଗମନର ବୃଦ୍ଧି ପାଇଁ ରାଜ୍ୟ ସରକାର ଜୋର ସୋରରେ ପ୍ରଚାର ପ୍ରସାର କରୁଛନ୍ତି। ହେଲେ ସରକାରୀ ବାବୁମାନଙ୍କ ଖାମଖିଆଲି ମନୋଭାବ ଯୋଗୁ ପର୍ଯ୍ୟଟକଙ୍କ ଆଗମନରେ ବାଧା ସୃଷ୍ଟି ହେଉଥିବା ପରି ମନେ ହୁଏ। ଯାହାର ଏକ ଉଦାହରଣ ଦେଖିବାକୁ ମିଳିଛି କଳାହାଣ୍ଡି ଜିଲାର ଫୁରଲିଝରଣ ଜଳପ୍ରପାତ। ବର୍ତ୍ତମାନ ଚାଲିଛି ପର୍ଯ୍ୟଟନର ଋତୁ। କଳାହାଣ୍ଡି ଜିଲାର ବିଭିନ୍ନ ପର୍ଯ୍ୟଟନ ସ୍ଥଳୀକୁ ପ୍ରତିଦିନ ଶହଶହ ପର୍ଯ୍ୟଟକ ଆସୁଛନ୍ତି। ହେଲେ କଳାହାଣ୍ଡି ଜିଲାକୁ ପର୍ଯ୍ୟଟନ ସ୍ଥଳୀର ସ୍ବତନ୍ତ୍ର ପରିଚୟ ଦେଇଥିବା ତଥା ସବୁଠୁ ଗୁରୁତ୍ୱପୂର୍ଣ୍ଣ ବହନ କରୁଥିବା ଫୁରଲିଝରଣ ଗତ ଦେଢ ବର୍ଷ ହେବ ପର୍ଯ୍ୟଟକଙ୍କ ପାଇଁ ବନ୍ଦ ହୋଇ ପଡିଛି। ଫଳରେ ଜିଲା ବାହାରୁ ଆସୁଥିବା ପର୍ଯ୍ୟଟକଙ୍କୁ ନିରାଶ ହେବାକୁ ପଡୁଛି। କଳାହାଣ୍ଡି ଜିଲାରେ ଗତ ୨୦୧୭ଜୁଲାଇ ମାସରେ ହୋଇଥିବା ପ୍ରବଳ ବର୍ଷାରେ ଫୁରଲିଝରଣର ପାରିପାର୍ଶ୍ୱିକ ବିକାଶ ଧ୍ୱସ୍ତବିଧ୍ୱସ୍ତ ହୋଇଯାଇଛି। ଏଠାରେ ଥିବା ବିଶ୍ରାମ ଗୃହ, ପାହାଚ, ରାସ୍ତା, ଶୌଚାଳୟ ପ୍ରଭୃତି ଭାଙ୍ଗିଯାଇ, ଧୋଇଯାଇ ଧ୍ୱସ୍ତବିଧ୍ୱସ୍ତ ହୋଇଯାଇଛି। ଫଳରେ ସେବେଠାରୁ ବନବିଭାଗ ପକ୍ଷରୁ ପର୍ଯ୍ୟଟକଙ୍କ ପାଇଁ ଗମନାଗମନ ବନ୍ଦ କରି ଦିଆଯାଇଛି। ସେହିପରି ଫୁରଲିଝରଣ ଭିତରକୁ ଯାନବାହାନ ଯାଇ ନ ପାରିବା ପାଇଁ ଏକ ଲୁହା ପୋଲ ଫାଟକ, ପଥର ଦେଇ ବନ୍ଦ କରାଯାଇଛି। ଫୁରଲିଝରଣ କର୍ଲାପାଟ ଅଭୟାରଣ୍ୟରେ ରହିଥିବାବେଳେ ଏହା ଭବାନୀପାଟଣାରୁ ୧୬କିମି ଦୂରରେ ଅବସ୍ଥିତ। ଅନ୍ୟପକ୍ଷରେ, ବନ୍ୟାରେ କ୍ଷତିଗ୍ରସ୍ତ ହୋଇଥିବା ଫୁରଲିଝରଣର ପାରପାର୍ଶ୍ୱିକ ସ୍ଥିତିର ଉନ୍ନତି ପାଇଁ ୫୦ଲକ୍ଷଟଙ୍କାର ବ୍ୟୟ ଅଟକଳ ପ୍ରସ୍ତାବ ବନବିଭାଗ ପକ୍ଷରୁ ଜିଲାପାଳଙ୍କ ଜରିଆରେ ରାଜ୍ୟସରକାରଙ୍କୁ ପଠାଯାଇଛି। ଏହି ପ୍ରସ୍ତାବ ମଞ୍ଜୁର ହୋଇ ଆସିବା ପରେ ଫୁରଲିଝରଣର ପାରିପାର୍ଶିକ ଉନ୍ନତି କରାଯିବ। ତା'ପରେ ପର୍ଯ୍ୟଟକଙ୍କୁ ଛଡାଯିବ ବୋଲି ବିଭାଗ ପକ୍ଷରୁ ସୂଚନାପ୍ରଦାନ କରାଯାଇଛି। ଅନ୍ୟପକ୍ଷରେ, ଗତ ଦେଢ ବର୍ଷ ଧରି ଏହି ପର୍ଯ୍ୟଟନ କେନ୍ଦ୍ର ବନ୍ଦ ରହିଥିବାବେଳେ ଏଥିପାଇଁ ସରକାରୀ ସ୍ତରରେ ତପତ୍ରତା ପ୍ରକାଶ ନ ପାଇବା କ୍ଷୋଭର ବିଷୟ। ସେହିପରି ଏହି ପର୍ଯ୍ୟଟନ କେନ୍ଦ୍ର ବନ୍ଦ ରହିଥିବାରୁ ପର୍ଯ୍ୟଟକଙ୍କୁଠାରୁ ଆଦାୟ ହୋଇଥିବା ଟିକସ ଟଙ୍କା ମଧ୍ୟ ବନ୍ଦ ରହିଛି। ଫଳରେ ସରକାର ବାର୍ଷିକ ଲକ୍ଷ ଲକ୍ଷ ଟଙ୍କାର ରାଜସ୍ବ ହରାଉଛନ୍ତି। ଇତି ମଧ୍ୟରେ ଦେଢ ବର୍ଷ ବିତିଯାଇଥିଲେ ମଧ୍ୟ ଏହାର କାମ ବିଲମ୍ବ ହୋଇଥିବାରୁ ନାନାଦି ପ୍ରଶ୍ନବାଚୀ ସୃଷ୍ଟି ହୋଇଛି। ଏ ନେଇ ଜିଲା ଦକ୍ଷିଣ ବନଖଣ୍ଡ ଅଧିକାରୀ ଟି ଅଶୋକ କୁମାରଙ୍କୁ ପଚାରିବାରୁ ଫୁରଲିଝରଣର ଉନ୍ନତି ପାଇଁ ୫୦ଲକ୍ଷ ଟଙ୍କାର ପ୍ରସ୍ତାବ ରାଜ୍ୟ ସରକାରଙ୍କୁ ଯାଇଛି। ଅନୁମୋଦନ ହୋଇ ଆସିଲେ ଶୀଘ୍ର କାମ ଆରମ୍ଭ କରାଯିବ ଓ ତା'ପରେ ପର୍ଯ୍ୟଟକ ଯାଇପାରିବେ ବୋଲି କହିଥିଲେ।
